Dagboek van ŉ enkelma, die daaglikse ‘struggle’Carlien Swanepoel van Krugersdorp skryf: Foto: Shlomaster/Pixabay.com As dit ŉ verskil sou maak, het ek opgestaan en kliphard verkondig aan die wêreld dat enkelouers die harder klippe kou. Dat enkelouers byna geen versagting ontvang in ŉ wêreld wat hulle vertrap en uitbyt as ongehude moeders van basters nie. Ons staan agter in die ry, suig aan die laaste agterste speen en kry al die oorblyfsels en “hand-me-downs” van die lewe. Dan word daar van ons verwag om normaal te funksioneer en op dieselfde samelewingsvlak as ander te wees. En ons kinders? Die arme bloedjies word regdeur hul lewens bespot en beperk, verontagsaam en vertrap omdat hulle nie dieselfde as die “normale” portuurgroep is nie. Godgegewe talente word misgekyk, want ons enkelouers kan nie byhou met die geldaanvraag nie. Ons kinders sit op die kantlyn en kwyl om deel te neem. Hulle oefen harder, leer soms meer en druk hulself diep binne ŉ eensame depressie in omdat die voorgeskrewe Nike-toerusting onverkrygbaar is. So sal ons samelewing nooit regtig die vinnigste atlete hê of die beste idees sien floreer nie, want 46% van die totale populasie sit op die kantlyn. Ek praat nou nie hier van die ouers wat misbruik maak van die stelsel deur talle kinders te hê en van SASSA afhanklik is nie, want vir julle is ek ook gatvol! Ek praat ook nie hier van die ouers wat ander ondersteuningsnetwerke, soos familie en vriende wat uithelp en borg, het nie. Julle is sowaar geseën. Hier praat ek van daardie ouer wat sy/ haar vingers tot die been gewerk het net om kos op die tafel te sit. Wat 16-18 uur skofte, ses dae ŉ week, gewerk het en jou kind(ers) se lewens moes mis. Wat vir hul kinders moes nee sê vir ŉ lekker, want jy het net geld vir brood nie. Wat die ander ouer aan die dood moes afstaan en alleen moes aangaan met slegs jou ma aan jou kant. Ek praat met julle. Is julle oukei? Want ek is nie. Ek is opgekou en pap anderkant uitgespoeg. Ek is moeg om onder dieselfde kam as bedrieërs en stelselgebruikers geskeer te word en ek is moeg om te sit en kyk hoe my kind se talente verrot. Ek is depressief en gatvol. Ek is ŉ enkelma.